ธปท.ชี้ปัญหาศก.รัสเซียอาจกระทบไทยทางอ้อม
ธปท.ชี้ปัญหารัสเซียกระทบเศรษฐกิจโลกและไทยน้อย แต่ยอมรับส่งผลต่อตลาดเงินทุนและเงินทุนเคลื่อนย้ายผันผวนมากขึ้น
29 ต.ค. 2565

ธปท.ชี้ปัญหารัสเซียกระทบเศรษฐกิจโลกและไทยน้อย แต่ยอมรับส่งผลต่อตลาดเงินทุนและเงินทุนเคลื่อนย้ายผันผวนมากขึ้น 
นายจิรเทพ เสนีวงศ์  ณ อยุธยา โฆษก ธนาคารแห่งประเทศไทย (ธปท.) กล่าวว่า กรณีปัญหาเศรษฐกิจรัสเซีย ที่มีปัญหาเศรษฐกิจภายใน เนื่องจากไม่เป็นไปตามกลไกตลาดแต่พึ่งภาครัฐมาก มีระดับหนี้สาธารณะสูง เงินเฟ้อสูง ขณะที่ค่าเงินรูเบิ้ลอ่อนค่าลงเร็ว ทำให้เงินทุนไหลออกจนต้องปรับขึ้นอัตราดอกเบี้ยนโยบายจาก 10.5% เพิ่มเป็น 17% บวกกับรัสเซียยังถูกค่ำบาตรจากชาติตะวันตกอย่างสหรัฐและยุโรป ประกอบกับราคาน้ำมันในตลาดโลกที่ลดลงอย่างมาก ส่งผลกระทบต่อรายได้ของรัสเซีย เนื่องจากเป็นประเทศที่มีที่มีรายได้จากการส่งออกน้ำมันสูงถึง 60% อย่างไรก็ดี ธปท.มองว่าสถานการณ์ดังกล่าวจะไม่น่าจะส่งผลกระทบต่อเศรษฐกิจโลกมากนัก เนื่องจากมูลค่าเศรษฐกิจของรัสเซียคิดเป็นสัดส่วนเพียง 2% ของเศรษฐกิจโลกเท่านั้น
“แต่กรณีรัสเซียอาจจะมีผลต่อการเคลื่อนย้ายเงินทุนในตลาดเศรษฐกิจเกิดใหม่ (อิมเมอร์จิ้น มาร์เก็ต) มากกว่า ตอนนี้ยังไม่สามารถประเมินอะไรได้ชัดนัก เนื่องจากเป็นช่วงท้ายปีที่นักลงทุนไม่ค่อยมีการทำธุรกรรมมาก ตลาดบาง ซึ่งต้องไปคอยติดตามในเดือนม.ค.ปีหน้า ที่นักลงทุนเริ่มกลับมาแล้วค่อยจะดูได้ว่าเงินทุนมีการกระจายการลงทุนไปยังภูมิภาคต่างๆอย่างไรต่อไป กรณีรัสเซียเป็นกรณีเฉพาะ ที่อาจกระทบในเชิงความเชื่อมั่นของนักลงทุนได้ และตลาดการเงินมากกว่าที่จะกระทบต่อเศรษฐกิจโดยตรง”นายจิรเทพกล่าว
นายจิรเทพ กล่าวว่า อย่างไรก็ดีตลาดการเงินในประเทศอิมเมอร์จิ้น มาร์เก็ต จะมีความผันผวนของการเคลื่อนย้ายเงินทุนเป็นปกติ โดยตลาดเอเชียไม่น่ากังวลเมื่อเทียบกับประเทศอื่น เพราะพื้นฐานด้านเสถียรภาพมีความเข้มแข็ง แต่ผลกระทบต่อค่าเงินและความผันวนต่อเงินทุนเคลื่อนย้ายจะมากจะน้อยก็ขึ้นอยู่กับพื้นฐานของแต่ละประเทศด้วย ซึ่งผลกระทบต่อไทยโดยตรงคงมีไม่มาก เพราะเกี่ยวข้องทางการค้ากันน้อย เพราไทยมีการส่งออกไปรัสเซียคิดเป็นมูลค่าเพียง 0.5% ของมูลค่าส่งออกทั้งหมด
“รัสเซียจะไม่ส่งผลกระทบโดยตรงต่อประเทศไทย แต่อาจเป็นผลกระทบทางอ้อมในภาคการท่องเที่ยวที่ค่าเงินรูเบิ้ลอ่อนค่าทำให้นักท่องเที่ยวรัสเซียมาเที่ยวไทยลดลง แต่ผลกระทบในแง่อื่นๆ ไมว่าปริมาณเงินลงทุนโดยตรงหรือธุรกิจที่เกี่ยวข้อง เช่น อสังหาริมทรัพย์ ฯลฯ ธปท.จะติดตามดูต่อไป”โฆษกธปท.กล่าว